God kom wys vir ons wie Hy is en wat ons moet glo (Openbaring) - www.bybelkennis.co.za
God kom wys vir ons wie Hy is en wat ons moet glo (Openbaring)
Niemand het God nog ooit gesien nie. Die Bybel sê n’ mens sal sowaar dood neerslaan as jy God sommer so sal sien. God is net te groot en heilig.
Nou sê die Bybel dat mense soos Abraham en Moses God wel vlugtig gesien het, Moses net so skuins van agter af. Ten spyte hiervan sê die Bybel niemand het God gesien nie … en dis reg. Niemand het God nog so gesien dat hy of sy God regtig kon leer ken soos Hy is nie. Niemand was nog ooit so naby aan God dat die persoon vir ons kan vertel wat God dink of voel nie.
Nee, so het niemand God nog gesien nie … behalwe Jesus, sy Seun. Hy was by God van die begin af (Johannes 1:18). Hy het God gesien, regtig gesien, soos Hy is. Jesus weet wat God dink, wat Hy van ons wil hê, hoe Hy oor ons voel.
As ons dus wil weet hoe God is, moet ons na Jesus gaan kyk en na Hom gaan luister. Ons kan God nie sommer uitdink of sommer uit ons eie gaan sê hoe Hy is nie. Ons moet by Jesus gaan hoor. Hy sal die gordyn vir ons kan wegtrek en vir ons kan vertel. Dit noem ons openbaring.
Ons het dus n’ openbaringsgodsdiens. Ons skryf nie voor hoe God is nie, maar gaan eerder luister… by Jesus. En waar hoor ons Jesus praat? In die Bybel natuurlik. Lees daarom jou Bybel. Dan sal jy sommer baie meer van God sien.
Ek het jou gestuur!